Ego Odo, dux Burgundię, notum facio omnibus tam presentibus quam futuris quod domnus Guido, abbas de Maceriis et Mathelia, soror ejus, anno incarnationis Dominice M°CC°I°, dederunt Guidoni cognomento Garos, cognato suo, quicquid juris habebant in villa de Plamben quia ad eum potius quam ad alium res de jure pervenire debebat, retenta tamen medietate omnium censuum et costumarum ejusdem villę, quę domui de Maceriis in posterum remanebunt. Pro quo beneficio sibi collato prefatus Guido Guaros et Willelmus de Varasc, qui neptem ipsius Guidonis in uxorem habebat, dederunt in elemosinam domui de Maceriis XXX solidos censuales divionensis monetę, singulis annis medio martii apud Divionem dictę domui de Maceriis persolvendos, quos assignaverunt recipiendos ex tribus jugeribus et dimidio vinearum sitis in Argilleres et uno sito in Abasois. Porro Guido Garos assignavit Willelmo de Varasc XV solidos censuales in molendino suo, annuatim medio martii persolvendos. Juraverunt etiam tam Guido quam Willelmus, tactis sacrosanctis Evangeliis, quod neque de censibus neque de costumis ad domum de Maceriis pertinentibus aliquam fraudem vel injuriam irrogabunt, et predictos XXX solidos censuales singulis annis statuto termino domui de Maceriis, absque contradictione, cum integritate persolvent. Sciendum autem quod si eis in predicta villa de Plamben vel in eis pertinentiis calumpnię motę vel gravamina a quibuslibet fuerint irrogata, nichil inde querent a domo de Maceriis, nec eis predicta domus tenebitur in aliquo respondere neque guarantiam portare. Hujus rei testis est domnus Nicholaus, abbas de Buxeria; Guido, abbas de Maceriis; Jocetinus de Avalon, Ode Chasoz.